སྤྱི་ལོ་བརྒྱ་ཕྲག་མང་པོ་དང་སྟོང་ཕྲག་སྔོན་གྱི་ལོ་རྒྱུས་ལ་ཞིབ་འཇུག་བྱེད་དུས་མི་མིང་དང་ས་མིང་སོགས་ཞིབ་འཇུག་བྱ་རྒྱུ་དེའང་གལ་ཆེན་པོ་ཡིན།དཔེར་ན་ལྒ་ཡི་རི་བོ་ཞིག་གི་མིང་ལ།པེ་ཅིན་མི་རིགས་དཔེ་སྐྲུན་ཁང་ནས་བཏོན་པའིདེབ་ཐེར་དམར་པོའིལྡེབ་ཉེར་བདུན་པའི་ཡིག་ཕྲེང་ཐ་མར་སི་ནོའི་ཞྭ་ཞེས་དང༌།ལྡེབ་ཉེར་བརྒྱད་པའི་ཡིག་ཕྲེང་བཅུ་གཉིས་པར་སི་ནོའི་ནག་དང་མཆན་འགྲེལ༼༢༠༩༽པར་སི་ནོའི་ཤན་དང་ཧེའི་ནོའི་ཧྲན་ཞེས་དེབ་གཅིག་ཏུ་ཚིག་འབྲུ་མི་འདྲ་པ་བཞི་བྱུང་བ་དང༌།སི་ཁྲོན་མི་རིགས་དཔེ་སྐྲུན་ཁང་ནས་བཏོན་པའིརྒྱ་བོད་ཡིག་ཚངདུ་སི་ནོའི་ཝ་ཞེས་འཁོད།འདིར་དེབ་ཐེར་དམར་པོའི་རྩོམ་པ་པོ་དང་མཆན་འགོད་པ་པོའི་དཔྱད་གཞིའི་ཡིག་ཆ་ནི་རིའི་མིང་ཞྭ་ནག་ཤན་ཧྲན་བཅས་ལ་བལྟས་ན་རྒྱ་ཡིག་ཡིན་པར་ཤིན་ཏུ་གསལ།མི་ཉག་སྐད་དུ་འབོ་ཞེས་དང་ནག་པོ་ལ་ཉིང་ཉིང་ཟེར།གལ་ཏེ༼སེམས་ནག་པོའི་རི།༽ཟེར་དགོས་ན་མི་ཉག་སྐད་དུ་འབོ་སེམས་ཉིང་ངམ་སེམས་ནག་ཅེས་པ་ལས།སི་ནོའི་ཤན་དང་སི་ནོའི་ཝ་སོགས་ཡོང་དོན་མེད།བོད་ཡིག་གི་དཔྱད་གཞི་རྣམས་དུས་ཡུན་རིང་ནང་ཕར་ཚུར་བཤུ་རེས་དང་པར་ཤིང་བརྐོ་བ་སོགས་ཀྱི་དུས་སུ་ཡིག་ནོར་ཤོར་བ་དང༌།འགའ་ཞིག་དང་པོ་ནས་མི་ཉག་སྐད་ཀྱི་སྒྲ་དག་པོར་འགོད་མ་ཐུབ་པ་སོགས་ཀྱིས།ལོ་རྒྱུས་ཀྱི་ཡིག་ཆ་རྣམས་སུ་མི་ཉག་སྐད་ཀྱི་མིང་ཚིག་མང་པོ་ཞིག་འཁོད་ཡོད་པའི་ནང་མིང་ཚིག་འགའ་ཞིག་ཡ་མ་ཟུང་ཞིག་ཏུ་གྱུར་ནས་གོ་རྒྱུ་མེད་པར་ཆགས་འདུགརྒྱ་ཡིག་ནི་མི་རིགས་གཞན་པའི་སྐད་སྒྲ་སྒྱུར་དག་མོ་ཡོང་དཀའ་བའི་ཐོག་ལྷོ་བྱང་ཀློག་སྟངས་ཀྱང་མི་འདྲ་བར་བརྟེན་མི་ཉག་སྐད་ལས་དེ་བས་ཀྱང་རྒྱང་རིང་དུ་སོང་འདུགདེའི་ཕྱིར་རང་རེས་ད་ལྟ་ལག་ཐོག་ཡོད་པའི་ཡིག་ཆའི་ཚིག་འགྲེལ་ཁོ་ནར་ཡིད་བརྟོན་ནས་ཞིབ་འཇུག་བྱས་ན།ལོ་རྒྱུས་ཀྱི་དོན་དངོས་དང་ཐག་ཇེ་རིང་དུ་སོང་ནས་མཐར་ངལ་བ་འབྲས་མེད་དུ་འགྱུར་ཉེན་ཡོད་པས་མི་ཉག་སྐད་དངོས་དང་ཞིབ་བསྡུར་ཐོགལྷག་བསམ་དག་པོས་དཔྱད་ན་མི་ཉག་གི་ལོ་རྒྱུས་ངོ་མ་རྟོགས་པ་ལ་ལམ་ཡངས་པོ་ཞིག་ཕྱེ་ཐུབ་ངེས་ཡིན་ནོ།།